En 40-årig bosnisk politimand med adgang til våbenlagre anses som bagmand i et internationalt netværk af våbensmuglere, der har forsynet kriminelle bander i i det nordlige Europa med automatvåben og håndgranater.

Retten i Nykøbing Falster idømte i går en af organisationens våbensmuglere fire et halvt års fængsel for at have smuglet fire automatvåben, ni pistoler og 10 håndgranater til Rødby Havn med færgen fra Tyskland.

I retten erkendte den 40-årige bosnier Sanel Hadzovic, at han er gode venner med den bosniske politimand, som politiet mistænker som bagmanden i netværket.

Men Sanel Hadzovic hævdede i retten, at betjenten er en ærlig mand, og at han selv var helt alene om våben-smuglingen til Danmark: - Der var ikke andre indblandet, hævdede han i retten.

Han ville ikke fortælle, hvor våben-arsenalet skulle hen, kun at han var kørt fra Bosnien til Danmark med de mange våben, der blot var pakket ned i tasker i hans bil.

Det er politiets opfattelse, at anholdelsen af Sanel Hadzovic den 23. juli sidste år var meget ubekvem for våben-smuglerne, så politimanden måtte selv køre den næste ladning af våben til Europa.

Betjent anholdt med bilen fuld af våben

Det gik heller ikke godt, for i september sidste år blev den 40-årige politimand D. anholdt i Aachen i den tyske delstat Nordrhein-Westfalen med bilen fuld af våben, håndgranater og sprængstoffer.

En talsmand for politiet i Aachen oplyser til Ekstra Bladet, at den bosniske politimand, der nu sidder varetægtsfængslet og venter på at komme for retten, blev anholdt med blandt andet 25 håndgranater, fire automatrifler af typen Kalashnikov AK-47, ammunition, plastisk sprængstof og tændsatser.

Sanel Hadzovic har tidligere deltaget i organiseret kriminalitet i Skandinavien.

Han er idømt to års fængsel i Sverige for groft rufferi for sin rolle i en prostitutionsring, hvor 25 handlede kvinder fra Østeuropa i alderen 17 til 23 år blev tvunget til prostitution i Danmark, Sverige, Norge og Belgien.

Kvinderne blev truet, mishandlet og enkelte voldtaget, før de blev tvunget til gadeprostitution.

Se også: Sigtet våben-smugler dømt for rufferi med unge prostituerede fra Østeuropa

Ifølge politiinspektør Kim Kliver, Sydsjællands- og Lolland-Falsters politi, så har anholdelsen af Sanel Hadzovic ført til optrevlingen af våben-netværket i et samarbejde med bosnisk, svensk og tysk politi.

De 13 våben og 10 håndgranater, som Sanel Hadzovic er dømt for, vil indgå i den kommende straffesag mod den bosniske politimand i Aachen. Dansk politi ønsker ikke at kommentere efterforskningerne i Bosnien og Tyskland, der stadig er i gang.

- Våben-netværket har forsynet organiserede kriminelle miljøer i det nordlige Europa - herunder formentlig Holland, Tyskland, Danmark og Sverige med et større antal våben, siger Kim Kliver. Foruden Sanel Hadzovic og den bosniske politimand er der foretaget flere anholdelser i Holland, Sverige og Tyskland.

Anholdt ved et tilfælde

Det var et rent tilfælde, at dansk politi snublede over Sanel Hadzovic, da politiet og SKAT udførte en rutinekontrol i Rødbyhavn. Den 40-årige bosnier havde sin Mercedes proppet med de mange våben i bagagerummet.

Se også: Tog færgen til Danmark med bilen fuld af våben og håndgranater

Den 40-årige bosnier var i besiddelse af fire mobiltelefoner, fire sim-kort og en seddel, hvor der stod 'Aalborg' og et dansk navn og telefonnummer. I retten afviste Sanel Hadzovic kendskab til sedlen.

Men det er ikke sikkert, at de mange våben skulle til Aalborg. Bosnieren har tætte relationer til Sverige, hvor han har boet i 19 år og har sin datter og forældre.

Da han blev anholdt, var der en bandekrig i gang i Malmø, hvor der blev kastet med håndgranater i Malmøs gader.

Sanel Hadzovic blev ved dommen udvist for bestandigt af Danmark. Det var han meget utilfreds med, fordi han så får meget sværere ved at rejse til Sverige.

Så han ankede straks dommen, også fordi han synes, at fængselsstraffen er for hård.